Сыт и лъэныкъуэкIи
ПщIэ зыхуэтщI гуащIэрыпсэухэ!
Къэбэрдей-Балъкъэрым и Профсоюзхэм я федерацэм къыбгъэдэкIыу Накъыгъэм и 1 махуэшхуэмкIэ сынывохъуэхъу!
Профсоюзхэм я дежкIэ ар гуащIэрыпсэухэм я зэкъуэтыныгъэм и махуэщ.
Профсоюз зэщIэхъееныгъэм и хабзэхэр диIыгъыу, лэжьакIуэхэм я хуитыныгъэхэмрэ я сэбэп зыхэлъхэмрэ пхигъэкIыу, Урысейм и Профсоюз щхьэхуитхэм я федерацэм и исполкомым «Хуэфащэ лэжьыгъэ — хуэфащэ лэжьапщIэ!» къыхуеджэныгъэм щIэту накъыгъэм и 1-м профсоюз акцэхэр, пэкIухэр иригъэкIуэкIыну унафэ къищтащ. Профсоюзхэм я дунейпсо конфедерацэм и къыхуеджэныгъэкIэ ар мы гъэм къэрали 140-м щагъэлъапIэ.
КъБР-м и Профсоюз организацэхэм я зэгухьэныгъэм а Iуэхугъуэхэр деIыгъ. Къэралым и гуащIэрыпсэухэр къыдэкIынущ я социально-лэжьыгъэ хуитыныгъэхэр, экономикэ и лъэныкъуэкIэ я сэбэп зыхэлъхэр хъумэныр къагъэуву: яхуэфащэ лэжьапщIэ, IэнатIэ тэмэм, лэжьыгъэ шынагъуэншэ, лэжьакIуэхэм я зэгухьэныгъэхэр къызэрагъэпэщынымкIэ, профсоюз хуитыныгъэхэм я хабзэхэр хуагъэзэщIэнымкIэ яIэ Iэмалхэр къагъэсэбэпыным хущIэкъуу.
МахуэшхуэмкIэ дынывохъуэхъу, ныбжьэгъу лъапIэхэ! Накъыгъэм и 1-м екIуэкIыну Iуэхугъуэхэм фыхэтыну фыкъыдогъэблагъэ. Сыт и лъэныкъуэкIи зывузэщIыну, фефIэкIуэну Iэмал къывэзытын гъащIэ узыншэ, фи лэжьыгъэм хуэфащэ гулъытэ фиIэну ди гуапэщ. Ахэр зыIэрыбгъэхьэн папщIэ, хьэлэлу улэжьэным къыдэкIуэу, уи хуитыныгъэхэр пхъумэжыфын хуейщ!
КъБР-м и Профсоюз организацэхэм я
зэгухьэныгъэм и унафэщI
Амщокъуэ ФатIимэт.
